**הגיגים על זהות והזדהות בעקבות המשלחת לישראל, אפרת צדיק**

ינואר 2024

אז מה אני בכלל?

איזה יהודי אני אם אני לא עושה שום דבר יהודי?

והאם אני מכיר את ארון הספרים? אלה שאוגרים אבק שם בספריה של סבא?

או אולי אני מכיר רק קצת מאלה הקרובים יותר?

אני לא יודע ולא מרגיש שייך.

זה ארכאי, זה כבר לא לעניין.

ישראל? נו באמת, אפשר לגור גם במקום אחר. אולי ניו יורק או פורטוגל, אולי בכלל מקום בלי קהילה.

ואז הגיעה השבת. שבעה באוקטובר. שקט מעורב בהרבה רעש.

והשאלה של הזהות שם. פיל ענק בחדר.

ובלי לחשוב, ובלי לדון, ובלי לשפוט

ההשתייכות הזאת תפסה מקום חשוב.

אני יהודי גם אם זה כאן וגם אם זה שם.

ישראל? היא הבית שלי. ה- homeland בדיוק כמו בעבר.

וצריך להלחם עליה

כי מה יהיה אם...

התגייסות המונים מבית ומחוץ

כל אחד לפי ראות עיניו.

אנשים חוזרים ואחרים תורמים

אני שייך. אני חלק.

והשייכות הזו היא הזהות. היא הכוח שמניע אותנו לעשייה

ונפתח ארון הספרים היהודי, אותם ספרים מלאי אבק

ושירים חוזרים ומחזקים "אל תירא ישראל" "למען אחי ורעי" "ועם ישראל חי"

וגם תפילה לשלום החיילים שזועקת לשמים,

ומסה של ביאליק "בעיר ההרגה" ושירים וחיבורים ליהודים ולישראלים

ומתחברים. לזהות, לשייכות למשהו גדול, חזק ועצום.

מה קרה?

בעבר לזהות יהודית היתה משמעות אחת יציבה והיא של ארגון החיים היהודיים על בסיס פרקטיקה הלכתית.

גם אם היו הבדלים אלו עצבו את זהותם על בסיס אתוסים ומיתוסים יהודיים זהים. משמעות זו כוננה את האורייטציה שלהם בעולם, את יחסם לעצמם ולגורלם ואת יחסם לזולת.

מהמאה ה 19 החלו להווצר קבוצות שונות של חילוניים ודתיים. והיה צריך לבחור לאן להשתייך. היהדות מטבעה מתפתחת ומשתנה ומאפשרת לפרט בחירה אישית מתוך כלל הערכים הקבוצתיים, האמונות, התפקידים והריטואלים. הגדרת העצמי הפכה לבחירה של הפרט. היום היהדות בקרב רבים היא ענין אינדווידואליסטי. פרטי. אנחנו בוחרים מה לקחת והיכן לשייך את עצמנו.

וכשהתרחקנו מהמהות, הרבה צעירים לא רואים את הצורך ללמוד עברית או להתחבר בדרך זו או אחרת למדינת ישראל.

בשבת השבעה באוקטובר נוצר מצב חדש שמוביל אותנו לחשיבה מחודשת לגבי זהות. לגבי מיקומה של מדינת ישראל בחיינו. ערביי ישראל, בדואים, ישראלים-יהודים, גיבורים או מתנדבים, ויהודי העולם. מי אני ואיך אני מתקשר לישראל?

רצינו להיות חלק, להשתייך.

פתאום בחרנו בעל כורחנו לאן להשתייך. למעשה, בחרו בשבילנו. בין אם אמירות פרטיות או הפגנות... והאמלגם שכל כך רצינו להפרד ממנו – חוזר אלינו. מחזירים אותנו למסגרת ממנה רצינו לברוח.

וארון הספרים היהודי נפתח ועולות זמירות ושירים ותפילות, עולות הפרשת חלות ותחינות בין אם אני דתי ובין אם לא... כי רק במקום הזה של המהות נוצר חיבור ונוצרת זהות.

זהות יהודית מבחירה.